કોંગ્રેસમાં વંશપરંપરા બહુ સજ્જડ છે, પણ મજાની વાત એ છે કે સર્વોચ્ચ ગાંધી-નહેરુ પરિવાર સિવાય અન્ય કોઈ જગ્યાએ વંશપરંપરાને મજબૂત થવા દેવામાં આવતી નથી. પરિવારનું વર્ચસ્વ એટલે જ આટલા દાયકા ટકી રહ્યું છે. ફક્ત એક જ પરિવાર મજબૂત થાય, પણ સામંત પરિવારોમાંથી કોઈ મજબૂત થવું જોઈએ નહિ. ઇન્દિરા ગાંધીના જમાનાથી અન્ય કોઈ નેતાને પણ અમુક હદથી વધારે મજબૂત થવા ના દેવાની નીતિ રહેતી હતી. ચીમનભાઈ પટેલે ગુજરાતમાં ઇન્દિરા ગાંધી સામે બળવો કરીને મુખ્ય પ્રધાનની ગાદી મેળવી હતી. ગોવામાં પણ કોંગ્રેસના બહુ જૂના પરિવારના વારસદાર હવે ગાદી મેળવવાની તૈયારીમાં છે. ફરક એટલો કે તેમણે ભાજપમાં જોડાઈને સત્તા મેળવવી પડશે. ચીમનભાઈએ પ્રાદેશિક પક્ષ બનાવ્યો હતો. આગળ જતા બે દાયકા બાદ તેઓ કોંગ્રેસમાં ભળી ગયા હતા. ગોવામાં પ્રતાપસિંહ રાણેના પુત્ર વિશ્વજિતે પણ કોંગ્રેસના મોવડીઓ સામે બળવો કર્યો હતો, પણ તેમની સાથે વધારે સભ્યો નહોતો એટલે એકલાએ રાજીનામું આપી દીધું હતું.